Broj: 711-I-1358-M-96/21-03-8

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ante Cukrova, gradonačelnika Grada Vodica**, za davanjem mišljenja Povjerenstva,na 136. sjednici, održanoj 22. srpnja 2021.g., daje sljedeće

**MIŠLJENJE**

1. **Na temelju članka 17. stavka 1. ZSSI-a, za vrijeme mandata dužnosnika Ante Cukrova kao gradonačelnika Grada Vodica, trgovačko društvo Destina d.o.o. u isključivom vlasništvu dužnosnika ne može stupati u poslovne odnose s Gradom Vodice niti smije biti član zajednice ponuditelja ili podisporučitelj u tom poslovnom odnosu.**
2. **Na temelju članka 17. stavka 6. ZSSI-a, na poslovne odnose između Grada Vodice i trgovačkog društva Destina d.o.o. u vlasništvu dužnosnika Ante Cukrova, koji su sklopljeni prije 4. lipnja 2021.g. kada je dužnosnik stupio na dužnost gradonačelnika Grada Vodice, ne primjenjuje se zabrana propisana člankom 17. stavkom 1. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Ante Cukrov, gradonačelnik grada Vodica. U knjigama ulazne pošte zahtjev je zaprimljen pod poslovnim brojem: 711-U-3796-M-96/21-01-1 dana 16. srpnja 2021.g., povodom kojeg je otvoren predmet broj M-96/21.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika utvrđeno je da Ante Cukrov obnaša dužnost gradonačelnika Grada Vodica, počevši od 4. lipnja 2021.g. te je stoga povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je 100%-tni vlasnik udjela u trgovačkom društvu Destina d.o.o. iz Vodica koje se bavi organizacijom jednodnevnih brodskih izleta, odnosno prijevozom putnika za vrijeme turističke sezone te da je po stupanju na dužnost gradonačelnika Grada Vodica, sukladno članku 16. ZSSI-a, upravljačka prava koja proizlaze iz vlasničkih udjela u navedenom trgovačkom društvu prenio na Anitu Rajčić iz Šibenika. Dužnosnik nadalje navodi da trgovačko društvo Destina d.o.o. ima dva poslovna odnosa s Gradom Vodicama sklopljena prije njegovog stupanja na dužnost gradonačelnika navedene jedinice lokalne samouprave. Jedan poslovni odnos odnosi se na poreznu obvezu za korištenje javne gradske površine u Vodicama, poslovna kućica box br. 3., za što trgovačko društvo Destina d.o.o. uplaćuje u proračun Grada Vodica iznos od 20.00,00 kn godišnje za razdoblje od 21. ožujka 2021.g. do 20. ožujka 2022.g., pod istim uvjetima kao i drugi zakupci na istoj lokaciji. Navedena poslovna kućica iznajmljuje se u svrhu obavljanja izletničkog turizma i prodaje karata za brodske izlete te navedenu kućicu trgovačko društvo Destina d.o.o. iznajmljuje dulji niz godina, pri čemu se svake godine najam produljuje posebnim rješenjem. Drugi poslovni odnos odnosi se na koncesijsko odobrenje za razdoblje od 1. svibnja do 31. prosinca 2021.g. koje dodjeljuje Grad Vodice na dijelu pomorskog dobra, za ukupno 8 reklamnih panoa u svrhu reklamiranja djelatnosti kojom se bavi trgovačko društvo Destina d.o.o. Oba poslovna odnosa zasnivaju se svake godine u proteklih 10-ak godina i nužni su za obavljanje djelatnosti kojima se bavi trgovačko društvo Destina d.o.o. te bez istih poslovanje navedenog trgovačkog društva ne bi bilo moguće. Dužnosnik u zahtjevu za davanjem mišljenja naglašava da Grad Vodice od navedenih poslovnih odnosa ima samo koristi te da drugih poslovnih odnosa između trgovačkog društva u vlasništvu dužnosnika i Grada Vodice nije bilo.

Dužnosnik nadalje pojašnjava da radi ugovorenih kreditnih obveza kao vlasnik trgovačkog društva Destina d.o.o. ima zabranu vraćanja vlasničkih pozajmica te zabranu isplate dobiti društva do 1. srpnja 2028.g. pa dužnosnik stoga za vrijeme trajanja mandata neće imati financijskih ni drugih koristi od navedenog trgovačkog društva.

S obzirom na odredbu članka 17. ZSSI-a, dužnosnik od Povjerenstva traži mišljenje jesu li navedeni poslovni odnosi između Grada Vodica i trgovačkog društva Destina d.o.o. takvi da upućuju na mogući sukob interesa te može li trgovačko društvo u vlasništvu dužnosnika zasnivati navedene poslovne odnose i ubuduće svake godine.

Uz zahtjev za davanjem mišljenja dužnosnik je dostavio rješenje Grada Vodica, Upravnog odjela za financije i javne prihode KLASA: UP/I-410-23/21-01/10, URBROJ: 2182/04-02/03-21-1 od 26. ožujka 2021.g. kojim se trgovačkom društvu Destina d.o.o. razrezuje porez na korištenje javne gradske površine u Vodicama, na lokaciji Ob. J. I. Cote, box br. 3, u iznosu od 20.100,00 kn godišnje, a u svrhu obavljanja djelatnosti turističke agencije i izletničkog turizma te bukiranja i prodaje karata za brodske izlete u razdoblju od 21. ožujka 2021.g. do 20. ožujka 2022.g.

Dužnosnik je također dostavo Koncesijsko odobrenje KLASA: UPI 934-01/21-01/72, URBROJ: 2182/04-01/03-21-3 od 9. travnja 2021. g. koje je Vijeće za dodjelu koncesijskih odobrenja izdalo trgovačkom društvu Destina d.o.o. za obavljanje djelatnosti na području morske obale, unutrašnjih morskih voda i teritorijalnog mora Republike Hrvatske, i to za postavljanje 8 reklamnih panoa u Vodicama na dijelu pomorskog dobra obale-rive. Koncesijsko odobrenje izdano je za razdoblje od 1. svibnja do 31. prosinca 2021.g., a ukupni iznos naknade za koncesijsko odobrenje iznosi 4.800,00 kn.

Člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 5. ZSSI-a propisano je da su pravni poslovi, odnosno pravni akti koji su sklopljeni, odnosno doneseni protivno odredbama stavka 1. i 2. toga članka ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnsono pravnog akta.

Člankom 17. stavkom 6. ZSSI-a propisano je da se odredbe članka 17. ZSSI-a ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Uvidom u sudski registar Trgovačkog suda u Zadru – Stalne službe u Šibeniku utvrđeno je da je pod matičnim brojem subjekta: 100010079, OIB: 13942540388 upisano trgovačko društvo Destina d.o.o., sa sjedištem u Vodicama. Kao jedini osnivač/član društva upisan je dužnosnik Ante Cukrov, a kao osoba ovlaštena za zastupanje upisana je Anita Rajić, članica Uprave, direktorica, ovlaštena za zastupanje društva pojedinačno i samostalno.

Povjerenstvo obrazlaže da se u konkretnom slučaju radi o poslovnim odnosima između trgovačkog društva Destina d.o.o. u vlasništvu dužnosnika i Grada Vodica koji su sklopljeni prije nego što je dužnosnik stupio na dužnost gradonačelnika navedene jedinice lokalne samouprave te se stoga, sukladno članku 17. stavku 6. ZSSI-a, na navedene poslovne odnose ne primjenjuje zabrana propisana člankom 17. stavkom 1. ZSSI-a.

Povjerenstvo međutim ukazuje dužnosniku da, u slučaju potrebe za eventualnim budućim aktivnostima vezanim za predmetne poslovne odnose koje bi trebao poduzimati kao gradonačelnik Grada Vodica, dužnosnik mora voditi računa da svoje postupanje uskladi s odredbama ZSSI-a kako ne bi došlo do povrede neke od odredbi navedenog Zakona. Povjerenstvo stoga upućuje dužnosnika da se u slučaju dvojbe oko eventualnog budućeg postupanja vezanog za postojeće poslovne odnosa između Grada Vodica i trgovačkog društva Destina d.o.o. obrati Povjerenstvu sa zahtjevom za davanjem mišljenja u pojedinoj konkretnoj situaciji.

Povjerenstvo nadalje ističe da bi stupanje u nove poslovne odnose između Grada Vodica i trgovačkog društva Destina d.o.o. u vlasništvu dužnosnika, nakon što je dužnosnik stupio na dužnost gradonačelnika Grada Vodica, bilo protivno zabrani propisanoj člankom 17. stavkom 1. ZSSI-a. Navedena zabrana objektivne je i formalne naravi te se odnosi na svaki pojedinačni poslovni odnos u koji stupaju tijelo javne vlasti u kojem dužnosnik obnaša dužnost i poslovni subjekt u kojem dužnosnik ima 0,5% ili više udjela u vlasništvu te se stoga odnosi i na poslovne odnose između Grada Vodice i trgovačkog društva Destina d.o.o., neovisno o tome što je dužnosnik upravljačka prava na temelju udjela u vlasništvu tog trgovačkog društva prenio na drugu osobu.

Povjerenstvo također ukazuje dužnosniku da su, sukladno članku 17. stavku 6. ZSSI-a. pravni poslovi sklopljeni protivno odredbi članka 17. stavka 1. ZSSI-a ništetni.

S obzirom na sve navedeno, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Cukrov, elektronička dostava
2. Objava na internetskoj stranici Povjerenstva
3. Pismohrana